बृहत्संहिता/अध्यायः २९
२९ कुसुमलताध्यायः ।।
 फलकुसुमसम्प्रवृद्धिं वनस्पतीनां विलोक्य विज्ञेयम् ।	
 सुलभत्वं द्रव्याणां निष्पत्तिश्चापि सस्यानाम् ।।	२९.०१ ।।
 शालेन कलमशाली रक्ताशोकेन रक्तशालिश्च ।	
 पाण्डूकः क्षीरिकया नीलाशोकेन सूकरकः ।।	२९.०२ ।।
 न्यग्रोधेन तु यवकस्तिन्दुकवृद्ध्या च षष्टिको भवति ।	
 अश्वत्थेन ज्ञेया निष्पत्तिः सर्वसस्यानाम् ।।	२९.०३ ।।
 जम्बूभिस्तिलमाषाः शिरीषवृद्ध्या च कङ्गुनिष्पत्तिः ।	
 गोधूमाश्च मधूकैर्यववृद्धिः सप्तपर्णेन ।।	२९.०४ ।।
 अतिमुक्तककुन्दाभ्यां कर्पासं सर्षपान्वदेदशनैः ।	
 बदरीभिश्च कुलत्थांश्*चिरविल्वेन[क्.ऊ.चिरबिल्वेन]आदिशेत्मुद्गान् ।।	२९.०५ ।।
 अतसी वेतसपुष्पैः पलाशकुसुमैश्च कोद्रवा ज्ञेयाः ।	
 तिलकेन शङ्खमौक्तिकरजतान्यथ चैङ्गुदेन *शणाः[क्.शणः] ।।	२९.०६ ।।
 करिणश्च हस्तिकर्णैरादेश्या वाजिनो +अश्वकर्णेन ।	
 गावश्च पाटलाभिः कदलीभिरजऽविकं भवति ।।	२९.०७ ।।
 चम्पककुसुमैः कनकं विद्रुमसम्पच्च बन्धुजीवेन ।	
 *कुरवक[क्.कुरुवक]वृद्ध्या वज्रं वैदूर्यं नन्दिकावर्तैः ।।	२९.०८ ।।
 विन्द्याच्च सिन्धुवारेण मौक्तिकं *कारुकाः[क्.कुङ्कुमं] कुसुम्भेन ।	
 रक्तोत्पलेन राजा मन्त्री नीलोत्पलेनोक्तः ।।	२९.०९ ।।
 श्रेष्ठी *सुवर्णपुष्पात्[क्.सुवर्णपुष्पैः] पद्मैर्विप्राः पुरोहिताः कुमुदैः ।	
 सौगन्धिकेन बलपतिरर्केण हिरण्यपरिवृद्धिः ।।	२९.१० ।।
 आम्रैः क्षेमं भल्लातकैर्भयं पीलुभिस्तथाआरोग्यम् ।	
 खदिरशमीभ्यां दुर्भिक्षं अर्जुनैः शोभना वृष्टिः ।।	२९.११ ।।
 पिचुमन्दनागकुसुमैः सुभिक्षं अथ मारुतः कपित्थेन ।	
 निचुलेनावृष्टिभयं व्याधिभयं भवति कुटजेन ।।	२९.१२ ।।
 दूर्वाकुशकुसुमाभ्यां इक्षुर्वह्निश्च कोविदारेण ।	
 श्यामालताअभिवृद्ध्या बन्धक्यो वृद्धिं आयान्ति ।।	२९.१३ ।।
यस्मिन्*काले[क्.देशे] स्निग्धनिश्छिद्रपत्राः	
संदृश्यन्ते वृक्षगुल्मा लताश्च ।	
तस्मिन्वृष्टिः शोभना सप्रदिष्टा	
रूक्षैश्छिद्रैरल्पं अम्भः प्रदिष्टम् ।।	२९.१४ ।।